## Naredba o utvrđivanju visine naknada za rad Agencije za civilno zrakoplovstvo

### NN 142/2008 (10.12.2008.), Naredba o utvrđivanju visine naknada za rad Agencije za civilno zrakoplovstvo

MINISTARSTVO MORA, PROMETA I INFRASTRUKTURE

3949

Na temelju članka 157. točka 11. Zakona o zračnom prometu (»Narodne novine«, broj 132/98, 178/04 i 46/07), ministar mora, prometa i infrastrukture donosi

NAREDBU

O UTVRĐIVANJU VISINE NAKNADA ZA RAD AGENCIJE ZA CIVILNO ZRAKOPLOVSTVO

OPĆE ODREDBE

Članak 1.

(1) Ovom Naredbom utvrđuju se visine naknada koje plaćaju:

– operatori zrakoplova po toni prevezene robe/tereta u civilnom zračnom prometu (u daljnjem tekstu: ACZ robna naknada),

– svi putnici u civilnom zračnom prometu u odlasku (u daljnjem tekstu: ACZ putnička naknada).

(2) Naknade iz stavka 1. ovoga članka služe kao sredstva za obavljanje i razvoj djelatnosti Agencije za civilno zrakoplovstvo (u daljnjem tekstu: Agencija).

(3) Naziv naknada iz stavka 1. ovoga članka, na engleskom jeziku je: Croatian Civil Aviation Agency Tax (CCAA Tax).

POJMOVI I KRATICE

Članak 2.

(1) Pojam »operator aerodroma« u smislu ove Naredbe podrazumijeva pravnu osobu koja je vlasnik ili koja upravlja zračnom lukom ili zračnim pristaništem.

(2) Kratica »ACZ« u smislu ove Naredbe podrazumijeva Agenciju za civilno zrakoplovstvo.

ACZ ROBNA NAKNADA

Članak 3.

(1) Naknada koju plaćaju operatori zrakoplova po toni prevezene robe/tereta u linijskom i čarter zračnom prometu u odlasku obračunato po kg stvarne težine, iznosi 0,02 EUR.

(2) Iznimno od odredbe stavka 1. ovoga članka, ACZ robna naknada ne plaća se za:

– tranzitne pošiljke,

– service cargo.

PRIKUPLJANJE ACZ ROBNE NAKNADE

Članak 4.

Operator aerodroma dužan je prikupljati ACZ robnu naknadu od operatora zrakoplova, a temeljem obavljenog prijevoza robe/tereta u civilnom zračnom prometu, tijekom obračunskih razdoblja operatora aerodroma, a tako prikupljena sredstva uplaćuje na račun Agencije.

UPLATA ACZ ROBNE NAKNADE

Članak 5.

(1) Podloga za ispostavljanje računa operatoru zrakoplova je izvješće o prevezenoj robi/teretu u civilnom zračnom prometu (stvarnoj težini), za obračunsko razdoblje koje ne može biti dulje od 30 dana.

(2) Operator aerodroma dostavlja račun operatoru zrakoplova s rokom plaćanja od 45 dana od dana ispostavljanja računa.

(3) Nakon primitka uplate od strane operatora zrakoplova, operator aerodroma uplaćena sredstva prikuplja na posebnom kontu (prolazna stavka) i najmanje jedanput mjesečno uplaćuje na račun Agencije.

ACZ PUTNIČKA NAKNADA

Članak 6.

(1) Naknada koju plaćaju svi putnici u civilnom zračnom prometu (domaćem i međunarodnom) u odlasku, iznosi u međunarodnom prometu 1 EUR, a u domaćem i transfernom odlasku 0,50 EUR.

(2) Iznimno od odredbe stavka 1. ovoga članka, ACZ putničku naknadu ne plaćaju:

– tranzitni putnici,

– putnici sa servis kartama (ID 00; ID 90),

– djeca do 2 godine.

(3) Naknada iz stavka 1. ovoga članka neoporeziva je i ne predstavlja prihod operatora zrakoplova i operatora aerodroma već je to prolazna stavka koju operatori zrakoplova i operatori aerodroma naplaćuju u svoje ime, a za račun Agencije.

PRIKUPLJANJE ACZ PUTNIČKE NAKNADE

Članak 7.

Operator aerodroma dužan je prikupljati naknade od operatora zrakoplova, a temeljem obavljenog prometa putnika, tijekom obračunskih razdoblja operatora aerodroma, a tako prikupljena sredstva uplaćuje na račun Agencije.

UPLATA ACZ PUTNIČKE NAKNADE

Članak 8.

(1) Podloga za ispostavljanje računa operatoru zrakoplova je izvješće o broju putnika u odlasku za obračunsko razdoblje koje ne može biti dulje od 30 dana.

(2) Operator aerodroma dostavlja račun operatoru zrakoplova s rokom plaćanja od 45 dana od dana ispostavljanja računa.

(3) Nakon primitka uplate od strane operatora zrakoplova, operator aerodroma uplaćena sredstva prikuplja na posebnom kontu (prolazna stavka) i najmanje jedanput mjesečno uplaćuje na račun Agencije.

PRERAČUNAVANJE NAKNADA

Članak 9.

(1) Naknade propisane odredbama ove Naredbe, operator aerodroma uplaćuje u kunama na žiro-račun Agencije kod Hrvatske poštanske banke d.d. Zagreb, broj 2390001-1100357510.

(2) Naknade propisane odredbama ove Naredbe, iskazane u EUR-ima, operator aerodroma može prikupljati u kunama ili u EUR-ima.

(3) Naknade koje prikuplja u kunama, operator aerodroma preračunava primjenom srednjeg tečaja Hrvatske narodne banke važeći na dan ispostavljanja računa.

(4) Naknade koje prikuplja u EUR-ima, operator aerodroma preračunava primjenom srednjeg tečaja Hrvatske narodne banke važeći na dan uplate na račun Agencije.

STUPANJE NA SNAGU

Članak 10.

Ova Naredba stupa na snagu osmog dana od dana objave u »Narodnim novinama«, a primjenjuje se od 1. ožujka 2009.

Klasa: 011-01/08-02/38

Urbroj: 530-09-08-18

Zagreb, 27. studenoga 2008.

Ministar
mora, prometa i infrastrukture
Božidar Kalmeta, v. r.

Naredba, NN 142/2008-3949